O‘zbekiston Respublikasi Davlat budjetining 2011-yil birinchi choragidagi ijrosi to‘g‘risida

O‘zbekiston Respublikasi Vazirlar Mahkamasi tomonidan taqdim etilgan O‘zbekiston Respublikasi Davlat budjetining 2011-yil birinchi choragidagi ijrosi to‘g‘risidagi hisobotni ko‘rib chiqib, O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Davlat budjetining 2011-yil birinchi choragidagi ijrosi to‘g‘risidagi hisobot tasdiqlansin.
 Ta’kidlab o‘tilsinki, 2011-yil birinchi choragida Davlat budjeti daromadlari uning xarajatlaridan 42,0 mlrd co‘m miqdorida ortiq bo‘lishiga erishildi yoki Davlat budjeti yalpi ichki mahsulotga nisbatan 0,3 foiz miqdorida profitsit bilan ijro etildi.
 2. O‘zbekiston Respublikasi Vazirlar Mahkamasi Mamlakatimizda demokratik islohotlarni yanada chuqurlashtirish va fuqarolik jamiyatini rivojlantirish konsepsiyasida nazarda tutilgan demokratik bozor islohotlarini va iqtisodiyotni liberallashtirishni yanada chuqurlashtirish sohasidagi vazifalarni amalga oshirish bo‘yicha aniq maqsadga qaratilgan va izchil ish olib borilishini ta’minlash uchun korxonalarni modernizatsiya qilish, texnik va texnologik jihatdan yangilash bo‘yicha strategik ahamiyatga molik va samarali investitsiya loyihalari amalga oshirilishini, iqtisodiyotning real sektori korxonalarini kreditlash hajmlari yanada oshirilishini, raqobatbardosh mahsulot hajmlari ko‘paytirilishini va iqtisodiyot tarmoqlarining eksport salohiyati o‘sishini, soliq tushumlari mexanizmi takomillashtirilishini, Davlat budjetining g‘azna ijrosi bo‘yicha chora-tadbirlar kuchaytirilishini, budjet mablag‘laridan maqsadli foydalanilishini va budjet intizomiga rioya etilishi ustidan nazorat kuchaytirilishini, shuningdek aholini ijtimoiy qo‘llab-quvvatlash va uning turmush farovonligini oshirish uchun xarajatlar to‘liq va o‘z vaqtida moliyalashtirilishini, “Kichik biznes va xususiy tadbirkorlik yili” Davlat dasturining hamda 2011-yilda ish o‘rinlari tashkil etish va aholi bandligini ta’minlash dasturining bajarilishini ta’minlasin.
 3. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklarining e’tibori budjet mablag‘laridan aniq maqsadda foydalanilishini ta’minlashga hamda budjet intizomiga rioya etilishi ustidan nazoratni kuchaytirishga, soliq bazasini va mintaqalarning moliyaviy salohiyatini kengaytirish bo‘yicha ta’sirchan chora-tadbirlar ko‘rish hamda shu asosda mahalliy budjetlar xarajatlarining to‘liq moliyalashtirilishini ta’minlashga qaratilsin.
 4. Ushbu qaror qabul qilingan kundan e’tiboran kuchga kiradi.